姜濤每年生日都獲「姜糖」(粉絲暱稱)鋪天蓋地舉行生日應援,為慶祝姜濤4月30日25歲生日,香港後援會展開「姜濤生日月」大型應援,今天(23日)黃色暴雨警告下,於主題公園包場,舉行「海洋王國.生日慶典 Keung To Ocean Carnival 2024」,大批「姜糖」齊集為姜濤預祝生日,姜濤今午還到場與「姜糖」歡聚。
姜濤於近4點由花姐(黃慧君)陪同下現身,獲3000名「姜糖」尖叫歡迎,姜濤獲安排與「海洋王子」造型的生日蛋糕齊齊升上舞台,並與「姜糖」打招呼,他說:「大家好!好彩天晴喎,多謝上天,好緊張,同平時出騷及活動感覺好唔同,好多謝在場3000位和未能入場的『姜糖』。」
被問到今年生日有什麼特別說話和「姜糖」講?姜濤笑指在途中曾想過說什麼,但不知要說多久,他說:「好多謝每一位支持自己嘅fans,過去2年對自己嚟講好唔同,相信在座咁多位都經歷好多,實在好唔容易,有高潮低潮,甚至之前有懷疑過下一個生日會,仲會有大家喺度嗎?
好多謝大家仲繼續喺度支持,真係好唔容易,相信我𠵱家仲有好多地方做得唔足夠,可以再好啲,好多時候都覺得好對唔住大家,永遠同身邊朋友講鍾意姜濤,唔係值得驕傲嘅事,回看17歲時剛參加比賽,原來已經有fans,𠵱家25歲覺得自己年紀好大,咁講好似好『摟打』,但對我嚟講出道短短幾年,學識人生好多事情,希望自己慢慢學習,變得更加成熟。
我亦會提醒自己,要保持出道時初心,呢啲喺心入面不停去拉扯過程,希望將來我老咗,仲可以喺大家心中留下一個種子,大家可以話畀身邊嘅人聽,有一個人曾經都成功過,呢個人叫姜濤,雖然係唔完美嘅人,只是一個不斷追夢嘅人,希望大家所有下一代,都可以追尋自己夢想,其實仲有好多嘢講,真係諗唔起,我會加油,會努力話畀一啲暫時對我仲有負面睇法嘅人聽,等佢哋慢慢知道我會努力做得更加好。」
隨後姜濤切蛋糕、許願及與「姜糖」大合照,接受生日祝福,還特別清唱將「出世」的新歌《好得太過份》答謝「姜糖」,但表明怕忘記歌詞,獲全場「姜糖」打拍子支持,最終他仍難逃忘詞要「姜糖」幫手合唱,唱完他即大呼:「真係唔記得歌詞,唉!多謝多謝。」尾聲再與「姜糖」玩環迴自拍,逗留短短20分鐘便離開繼續工作,臨走也不停為「姜糖」送上飛吻道謝。